A BIZOTTSÁG 13/2005/EK RENDELETE
(2005. január 6.)
a jövedelmekre és életkörülményekre vonatkozó közösségi statisztikáról (EU-SILC) szóló 1177/2003/EK európai parlamenti és tanácsi rendeletnek a „társadalmi részvételre” vonatkozó másodlagos célváltozók felsorolása tekintetében történő végrehajtásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a jövedelmekre és életkörülményekre vonatkozó közösségi statisztikáról (EU-SILC) szóló, 2003. június 16-i 1177/2003/EK európai parlamenti és tanácsi rendeletre (1) és különösen annak 15. cikke (2) bekezdésének f) pontjára,
mivel:
(1)
Az 1177/2003/EK rendelet létrehozta a szegénység és a társadalmi kirekesztés szintjére és összetételére vonatkozó összehasonlítható és aktuális keresztmetszeti, valamint longitudinális adatokat nemzeti és európai uniós szinten felölelő, a jövedelmekre és az életkörülményekre vonatkozó közösségi statisztikák szisztematikus létrehozásának közös keretét.
(2)
Az 1177/2003/EK rendelet 15. cikke (2) bekezdésének f) pontja szerint végrehajtási intézkedések szükségesek az EU-SILC keresztmetszeti komponensébe évente bevonni kívánt másodlagos célterületek és célváltozók listájának meghatározásához. A 2006-os évre meg kell állapítani a „társadalmi részvétel” modulban (amely különösen a kulturális eseményeken való részvételre, a rokonokkal, barátokkal és szomszédokkal való érintkezésre, valamint a formális és informális tevékenységekben való részvételre vonatkozik) szereplő másodlagos célváltozók listáját, a változók kódjait és meghatározásait.
(3)
Az e rendeletben előírt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A jövedelmekre és életkörülményekre vonatkozó közösségi statisztikák (EU-SILC) keresztmetszeti komponensében a „társadalmi részvétel”-re vonatkozó, 2006-os évi modul másodlagos célváltozóinak listáját, a változók kódjait és meghatározásait a melléklet tartalmazza.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 6-án.